**Grozījuma Ministru kabineta 2014. gada 11. marta noteikumos Nr. 134 “Noteikumi par vienoto veselības nozares elektronisko informācijas sistēmu” projekta sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts pamatojoties uz Ministru kabineta sēdes protokollēmuma “Likumprojekts “Grozījumi likumā “Par valsts sociālo apdrošināšanu”” (MK 09.10.2020. prot. Nr.60, 5.§) 3. punktā doto uzdevumu:  Veselības ministrijai mēneša laikā pēc likuma pieņemšanas Saeimā sagatavot un veselības ministram iesniegt izskatīšanai Ministru kabinetā kā Ministru kabineta lietu noteikumu projektu par grozījumiem Ministru kabineta 2014.gada 11.marta noteikumos Nr.134 "Noteikumi par vienoto veselības nozares elektronisko informācijas sistēmu", nosakot, ka Valsts sociālās apdrošināšanas aģentūrai ir pieejama informācija par atvērtām, slēgtām un anulētām darbnespējas lapām.  Projekta spēkā stāšanās termiņš ir 2021.gada 1. jūlijs. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Saeimas 2020.gada 27.novembrī pieņemtajiem grozījumiem likumā „Par valsts sociālo apdrošināšanu”, kas stājās spēkā 2021.gada 1.janvārī, no 2021. gada 1.jūlija tiek ieviests minimālais valsts sociālās apdrošināšanas obligāto iemaksu objekts vispārējā nodokļu režīmā un alternatīvajos nodokļu režīmos nodarbinātajiem, kuru ienākumi mēnesī nesasniedz minimālās algas apmēru.  Likums paredz, ka minimālās obligātās iemaksas netiks piemērotas proporcionāli par tām taksācijas gada kalendāra dienām, kurās darba ņēmējs cita starpā atrodas grūtniecības un dzemdību atvaļinājumā, par kuru ir izsniegta darbnespējas lapa B, ir darbnespējīgs un viņam ir izsniegta darbnespējas lapa A vai B.  Lai, aprēķinot minimālās obligātās iemaksas, Valsts sociālās apdrošināšanas aģentūra (turpmāk – VSAA) no aprēķina izslēgtu periodus, kad personai ir darbnespēja, VSAA nepieciešama informācija par atvērtām, slēgtām un anulētām darbnespējas lapām. Šobrīd VSAA, lai nodrošinātu maternitātes un slimības pabalstu aprēķināšanu un izmaksu, apstrādā vienotajā veselības nozares elektroniskajā informācijas sistēmā (turpmāk – e-veselības sistēma) iekļauto informāciju par noslēgtajām un anulētajām darbnespējas lapām B. VSAA nav tiesību apstrādāt e-veselības sistēmā iekļauto informāciju par atvērtajām B darbnespējas lapām, kā arī par atvērtajām, slēgtajām un anulētajām A darbnespējas lapām. Līdz ar to nepieciešami grozījumi Ministru kabineta 2014. gada 11. marta noteikumos Nr. 134 “Noteikumi par vienoto veselības nozares elektronisko informācijas sistēmu”, lai piešķirtu VSAA tiesības apstrādāt noteiktu e-veselības sistēmā iekļauto informāciju par atvērtajām B darbnespēja slapām un atvērtajām, slēgtajām un anulētajām A darbnespējas lapām.  Lai VSAA aprēķinātu minimālās obligātās iemaksas, VSAA nepieciešama un Projekts paredz VSAA tiesības apstrādāt šādu darbnespējas lapā iekļauto informāciju:  darbnespējas lapas saņēmēja personas kods, vārds (vārdi), uzvārds (lai varētu identificēt konkrēto personu), izsniegtās darbnespējas lapas tips – A lapa vai B lapa, darbnespējas lapas reģistrēšanas (atvēršanas) datums veselības informācijas sistēmā, darbnespējas lapas reģistrācijas/identifikācijas numurs, darbnespējas perioda sākuma un beigu datums, datums, ar kuru darbnespējas lapas saņēmējam jāstājas darbā (tiek norādīts, slēdzot darbnespējas lapu, ja darbnespēja neturpinās), datums, ar kuru darbnespējas lapas saņēmējam darbnespēja turpināsies (tiek norādīts, slēdzot darbnespējas lapu, ja darbnespēja turpinās), darbnespējas lapas aktuālais statuss (atvērta, slēgta, anulēta), tā datums un statusa izmaiņu vēsture. Šī informācija ir minimāli nepieciešamā, lai VSAA varētu realizēt tai noteikto uzdevumu – aprēķināt minimālās obligātās iemaksas.  Saeimas 2020. gada 27. novembrī pieņemtie grozījumi likumā „Par valsts sociālo apdrošināšanu” nosaka, ka minimālais valsts sociālās apdrošināšanas obligāto iemaksu objekts tiek ieviests no 2021. gada 1.jūlija. Līdz ar to projekta spēkā stāšanās termiņš ir 2021.gada 1. jūlijs. |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija  Nacionālais veselības dienests  Labklājības ministrija  VSAA |
| 4. | Cita informācija | Izmaiņas valsts informācijas sistēmās tiks veiktas Valsts sociālās apdrošināšanas aģentūras un Nacionālā veselības dienesta esošā budžeta ietvaros. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskā regulējuma tiešā ietekme ir uz visiem Latvijas iedzīvotājiem, kuri ir nodarbināti un par kuriem VSAA veiks minimālās obligātās iemaksas aprēķinu. |
| 2. | Tiesiskā regulējuma ietekme uz tautsaimniecību un administratīvo slogu | Projektam nav ietekmes uz tautsaimniecību un administratīvo slogu, jo VSAA tiek noteiktas tiesības piekļūt e-veselības sistēmā iekļautajai informācijai par atvērtajām, noslēgtajām un anulētajām A darbnespējas lapām, kā arī atvērtajām B darbnespējas lapām, kas nepieciešama, lai VSAA varētu veikt obligātā minimālā iemaksu objekta aprēķināšanu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts nerada ietekmi uz valsts vai pašvaldību budžetiem. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc projekta pieņemšanas informācija tiks ievietota Veselības ministrijas tīmekļa vietnē. |
| 2. | Sabiedrības līdzdalība projekta izstrādē | Sabiedrības līdzdalība nav nepieciešama, jo projekts paredz tiesības valsts pārvaldes institūcijai – VSAA piekļūt e-veselība sistēmā uzkrātiem personas datiem, kas tai nepieciešami Likumā “Par valsts sociālo apdrošināšanu” noteikto funkciju izpildei. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nacionālais veselības dienests, VSAA |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Veselības ministrs D. Pavļuts

Vīza: Valsts sekretāre D. Mūrmane-Umbraško

Boltāne 67876154

Laura.Boltane@vm.gov.lv